Op grond daarvan is ons regte ingeperk. Ons is in ons huise ingeperk. Ons mag nie met ons honde om die blok gestap het nie. Ons mag nie gerook het nie, mag nie drank koop nie en mag nie oor grense gereis het nie. Toeriste mag nie die land binnekom nie. Oupas en oumas mag nie hul kleinkinders sien nie en net 50 mense mag begrafnisse bywoon. Sekere klere mag ons nie gekoop het nie. Ons mag nie gaan werk het nie. Ons mag nie kerk nie. Kinders mag nie skoolgaan nie. Ons moet maskers in die openbaar dra en mag nie op die strand wees nie. Die ondenkbare het gebeur – die land het toegemaak. Alles om lewens en lewensmiddele te beskerm.
Die wêreld ontwikkel entstowwe en u sê entstowwe bied hoop vir die land se maatskaplike en ekonomiese herstel en die belangrikste, vir die gesondheid van ons mense.
Maar nie ras nie. O nee, dit word nie ingeperk nie. Dit is ŉ absolute reg wat selfs lewens en lewensmiddele troef. Ras, die oortreffende reg, die raamwerk waarbinne die Grondwet funksioneer. Ons gesondheid word ondergeskik gestel aan die ANC se rasse-ideologie.
Ras hoort nie in ons brose ekonomie nie en beslis nie by die verspreiding van entstof nie. Die beste en effektiefste maatskappye moet nou die kontrakte kry. Wit of swart, dit maak nie saak nie. In hierdie ramptyd moet ons niks tussen ons gesondheid en die stryd teen die virus laat kom nie. Dit is nie nou (en eintlik nooit) tyd vir ŉ rasse-ideologie nie.
U moet regulasies uitvaardig wat rassebeperkings opskort. Dit sal goed wees vir die herstel van ons ekonomie in die geheel, maar alle gevalle van Covid-19-aankope en die verspreiding van veral entstowwe sal daarby baat. Maak die mark oop en vry in die stryd teen die dodelike virus.
Dirk Hermann, ek het vir jou baie respek. Mog jou pleidooi hierdie keer op horende ore val, want vir my lyk dit of die president en die hele bevelsraad horende doof en siende blind is vir enigiets wat die kwynende ekonomie kan red of die stygende werkloosheidsyfer kan beperk, nieteenstaande alle wetenskaplike bewyse tot die teendeel.